สรรพากรให้เร่งยื่นแบบนิติบุคคล
กรมสรรพากรขอให้บริษัท ยื่นแบบฯ ภาษีนิติบุคคลประจำปี ภายใน 30 พ.ค.นี้&nbsp;&nbsp;
12 พ.ค. 2554

กรมสรรพากรขอให้บริษัท ยื่นแบบฯ ภาษีนิติบุคคลประจำปี ภายใน 30 พ.ค.นี้  
นางจิตรมณี สุวรรณพูล รองอธิบดีกรมสรรพากรในฐานะโฆษกกรมสรรพากร เปิดเผยว่า “ขณะนี้เป็นช่วงกำหนดเวลาการยื่นแบบแสดงรายการภาษีเงินได้นิติบุคคลประจำปี สำหรับบริษัท ห้างหุ้นส่วนนิติบุคคล มูลนิธิและสมาคม  ที่มีรอบระยะเวลาบัญชีสิ้นสุด วันที่ 31 ธ.ค. 2553 มีหน้าที่ต้องยื่นแบบ ภ.ง.ด.50 ภ.ง.ด.52 หรือ ภ.ง.ด.55  พร้อมชำระภาษี ไม่ว่าจะมีรายได้หรือไม่ก็ตาม โดยสามารถยื่นแบบฯ ได้ตั้งแต่บัดนี้จนถึงวันที่ 30 พ.ค. 2554  
ทั้งนี้กรมสรรพากรได้อำนวยความสะดวกให้แก่ผู้เสียภาษี  สามารถยื่นแบบฯ ได้หลายช่องทางได้แก่ ทางอินเทอร์เน็ตที่เว็บไซต์กรมสรรพากร www.rd.go.th หรือยื่นแบบฯ ที่สำนักงานสรรพากรพื้นที่สาขา หรือที่ธนาคารพาณิชย์ในท้องที่ที่สำนักงานใหญ่ตั้งอยู่ อย่างไรก็ตาม กรมสรรพากรขอให้ผู้เสียภาษีทุกรายยื่นแบบฯ และชำระภาษีให้ถูกต้องตามความเป็นจริง เพราะด้วยเทคโนโลยีสารสนเทศในปัจจุบัน ทำให้กรมสรรพากรสามารถเชื่อมโยงและวิเคราะห์ข้อมูลการเสียภาษีของบริษัทฯ ได้อย่างรวดเร็ว ถูกต้อง เป็นปัจจุบันยิ่งขึ้น 
หากผู้เสียภาษีมี ข้อสงสัยสามารถสอบถามได้ที่ศูนย์บริการข้อมูลสรรพากร RD Call Center โทร 1161 ให้บริการในทุกวันทำการตั้งแต่ 08.30 – 18.00 น. และเปิดพิเศษในวันเสาร์ที่ 28 พ.ค. 2554 ตั้งแต่เวลา 08.30 – 16.00 น.